 Na AFP KAIMU Rais Assimi Goita wa Mali alinusurika kifo katika jaribio la kumdunga kisu wakati wa ibada ya Eid al-Adha, katika msikiti wa Grand Mosque jijini Bamako, hapo jana. Wanaume wawili waliojihami kwa silaha, mmoja wao akiwa amebeba kisu, walimshambulia Goita wakati wa sala lakini hakujeruhiwa, kulingana na ofisi ya rais. “Mshambuliaji huyo alishindwa nguvu mara moja na maafisa wa usalama. Uchunguzi unaendelea,” ilisema ofisi hiyo kupitia ujumbe uliochapishwa kwenye mtandao wa kijamii wa Twitter.Kulingana na mwanahabari wa AFP, aliyesema vilevile kwamba aliona damu ikiwa imetapakaa eneo hilo, Goita aliondolewa upesi, lakini haikubainika wazi ni nani hasa aliyejeruhiwa katika shambulizi hilo. Baadaye, afisa mmoja kutoka afisi ya rais alieleza AFP kwamba Goita yupo “salama salimini.”“Rais aliwasili katika kambi ya jeshi kwenye jimbo la Kati, viungani mwa Bamako, “ambapo usalama umeimarishwa zaidi,” alisema afisa huyo. Duru mbili za kijeshi zilieleza vyombo vya habari kwamba Goita hakujeruhiwa kufuatia shambulizi hilo.Shambulizi hilo lilitokea wakati imam mmoja alikuwa akiwaelekeza waumini nje ya msikiti huo kushiriki tambiko la kafara ya mnyama. Waziri wa Masuala ya Dini Mamadou Kone alieleza AFP kwamba mwanamme mmoja alikuwa amejaribu “kumuua rais kwa kumdunga kisu lakini akakamatwa.”Mkurugenzi wa Great Mosque, Latus Toure, alisema mshambulizi huyo alikuwa amemlenga rais lakini akamjeruhi mtu mwingine. Goita, mwenye umri wa maika 37, aliapishwa katika afisi hiyo mwezi uliopita licha ya kukabiliwa na shutuma kali za kidiplomasia kuhusu hatua yake ya kunyakua mamlaka kwa mara ya pili katika muda wa miezi tisa. Mnamo Agosti, 2020, Kanali Goita aliongoza jeshi katika mapinduzi ya serikali yaliyomng’atua mamlakani Rais Ibrahim Boubacar Keita aliyekuwa akipigwa vita.Haya yalijiri baada ya maandamamo ya miezi kadhaa ya kupinga serikali ya rais huyo, yaliyozuka kwa mara ya kwanza mnamo 2012, kuhusu madai ya ufisadi na kukosa kutatua suala la usalama uliokuwa ukizidi kudorora. Mwishoni mwa Mei, Goita, aliyekuwa akihudumu kama naibu wa rais, katika serikali ya mpito, alinyakua mamlaka kwa mara nyingine baada ya kumshutumu Kaimu Rais Bah Ndaw na Waziri Mkuu Moctar Ouane, dhidi ya kukosa kushauriana naye kuhusu mabadiliko ya baraza la mawaziri. Serikali hiyo ya mpito ilikuwa imetwikwa jukumu la kuongoza taifa hilo kurejea katika utawala wa kiraia mnamo Februari 2022. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  